Realph Norland

Realph Immanuel Ottesen Norland (1903–1963) var en norsk pressemann og politiker for Høyre.

Han vokste opp i en apotekerfamilie i Bergen og Sandnessjøen. Faren, John Norland, var også kommunepolitiker, og storebroren Andreas Norland var fylkessekretær i Nordland Høyre og formann i Unge Høyre.

Han tok artium som privatist i 1921 og juridisk embetseksamen ved universitetet i 1925. Han var styremedlem i Det Norske Studentersamfund i 1924 og formann i Den Konservative Studenterforening i 1925.

I 1927 skrev han et dikt kalt «Vi» i Minerva, hvor han tok til ordet for en mektig kirke, sterk stat og reaksjon, og hvor han gikk til angrep på liberalismen og «alle dens friheter». Det er uklart om diktet var alvorlig ment eller ikke.

Norland var generalsekretær i Fedrelandslaget fra 1926 til 1932. Han ble deretter ansatt som sekretær for Høyres sentralstyre. Etter okkupasjonen var Norland sentral i gjenoppbyggingen av partiet. Fra 1947 til 1949 var han sekretær for Høyres by- og fylkesorganisasjoner i Vestfold (Vestfold Høyre).

Norland var ansvarlig redaktør i Tønsbergs Blad fra 1945 til 1946 og på nytt fra 1954 til han avgikk ved døden i 1963, den siste perioden med Norland og Sverre Mitsem som sidestilte redaktører. Norland var medlem av Tønsberg bystyre fra 1955 og frem til sin død, og medlem av Høyres programkomité fra 1956.

Han var frimurer og ordførende mester i St. Johanneslogen St. Michael til det Lysende Kors fra januar 1963 og til han døde brått i oktober samme år.

Realph Norland var far til pressemannen Andreas Norland og bankmannen Otto R. Norland.

 Referanser 

Kategori:Norske redaktører
Kategori:Høyres ledelse
Kategori:Lokalpolitikere i Tønsberg
Kategori:Høyre-politikere i Vestfold
Kategori:Norske frimurere
Kategori:Fedrelandslaget
Kategori:Personer fra Tønsberg kommune
Kategori:Personer fra Bergen kommune